b'\n_START_ARTICLE_\nPandulf al IV-lea de Capua\n_START_PARAGRAPH_\nPandulf al IV-lea de Capua (d. 1049 sau 1050) a fost prin\xc8\x9b longobard de Capua \xc3\xaen trei r\xc3\xaenduri._NEWLINE_Din februarie 1016 p\xc3\xa2n\xc4\x83 \xc3\xaen 1022, el a domnit \xc3\xaen asociere cu v\xc4\x83rul s\xc4\x83u Pandulf al II-lea. \xc3\x8en 1018, catepanul bizantin de Italia Vasile Boioannes a distrus armata longobard\xc4\x83, r\xc4\x83sculat\xc4\x83 sub conducerea lui Melus din Bari \xc8\x99i aliat\xc4\x83 cu normanzii aventurieri din sudul Italiei \xc3\xaen b\xc4\x83t\xc4\x83lia de la Cannae. This Aceast\xc4\x83 izb\xc3\xa2nd\xc4\x83 a condus la recunoa\xc8\x99terea bizantinilor ca st\xc4\x83p\xc3\xa2nitori ai regiunii de c\xc4\x83tre to\xc8\x9bi principii din Italia de sud, care anterior juraser\xc4\x83 supunere \xc3\xaemp\xc4\x83ra\xc8\x9bilor occidentali. Dintre principi, Pandulf era cel mai convins suporter al grecilor. El l-a sprijinit pe Boioannes s\xc4\x83 captureze \xc3\xaen anul 1020 turnul din Garigliano \xc3\xaen care se refugiase cumnatul lui Melus, Dattus, \xc3\xaens\xc4\x83 acest eveniment a condus, ca m\xc4\x83sur\xc4\x83 punitiv\xc4\x83, la invadarea Italiei de catre o puternic\xc4\x83 armat\xc4\x83 venind din Germania. Un deta\xc8\x99ament al acesteia, condus de arhipiescopul Pilgrim de Koln a str\xc4\x83b\xc4\x83tut coasta tirenian\xc4\x83, ajung\xc3\xa2nd s\xc4\x83 asedieze chiar Capua. \xc3\x8en 1022, principele a fost capturat, germanii instal\xc3\xa2nd la conducere un nou principe, Pandulf al V-lea, pe atunci conte de Teano. Pandulf al IV-lea a fost pus \xc3\xaen lan\xc8\x9buri \xc8\x99i dus \xc3\xaen fa\xc8\x9ba \xc3\xaemp\xc4\x83ratului Henric al II-lea, care era hot\xc4\x83r\xc3\xa2t s\xc4\x83 \xc3\xael execute dac\xc4\x83 Pilgrim de Koln nu ar fi intervenit. Pandulf a fost atunci \xc3\xaenchis \xc3\xaen Germania, r\xc4\x83m\xc3\xa2n\xc3\xa2nd \xc3\xaen \xc3\xaenchisoare vreme de doi ani._NEWLINE_El a fost eliberat abia de c\xc4\x83tre \xc3\xaemp\xc4\x83ratul Conrad al II-lea \xc3\xaen 1024, la rug\xc4\x83mintea principelui Guaimar al III-lea de Salerno, care spera astfel s\xc4\x83 aib\xc4\x83 sprijinul unui nou aliat. Ajutat de Guaimar \xc8\x99i de aventurierul normand Rainulf Drengot, Pandulf a \xc3\xaenceput imedat s\xc4\x83 asedieze Capua. \xc3\x8en 1025, generalul Vasile Boioannes, care p\xc3\xa2n\xc4\x83 atunci fusese ocupat cu o expedi\xc8\x9bie asupra sarazinilor din Siclia, i s-a al\xc4\x83turat cu o puternic\xc4\x83 armat\xc4\x83. Ca urmare, \xc3\xaen 1026, dup\xc4\x83 un asediu de 18 luni de zile, ora\xc8\x99ul a c\xc4\x83zut. Contele de Teano a ob\xc8\x9binut totu\xc8\x99i liber\xc4\x83 trecere c\xc4\x83tre Napoli din partea comandantului grec. Pandulf al IV-lea a revenit la conducerea principatului \xc8\x99i a r\xc4\x83mas la pature p\xc3\xa2n\xc4\x83 \xc3\xaen 1038._NEWLINE_\xc3\x8en 1027, Pandulf al IV-lea l-a \xc3\xaenfr\xc3\xa2nt \xc8\x99i depus pe ducele Sergiu al IV-lea de Neapole, \xc3\xaens\xc4\x83 acesta din urm\xc4\x83 a fost reinstalat la putere \xc3\xaen 1029 de c\xc4\x83tre o armat\xc4\x83 normand\xc4\x83 de sub conducerea lui Rainulf Drengot, fostul aliat al lui Pandulf, normandul primind pentru ajutorul acordat comitatul de Aversa, primul cap de pod normand din sudul Italiei. \xc3\x8en continuare, ducele Pandulf \xc8\x99i-a \xc3\xaendreptat aten\xc8\x9bia c\xc4\x83tre aba\xc8\x9bia de Montecassino. Abatele anterior, care \xc3\xael sprijinise pe Pandulf, fusese nevoit s\xc4\x83 fug\xc4\x83 \xc3\xaen fa\xc8\x9ba invaziei din 1024 a trupelor imperiale, iar noul abate, Theobald, se bucura de \xc3\xaencrederea Imperiului occidental \xc8\x99i a papalit\xc4\x83\xc8\x9bii. Dup\xc4\x83 ce l-a invitat la Capua, Pandulf l-a aruncat pe abate \xc3\xaen \xc3\xaenchisoare. \xc3\x8en 1032, Pandulf a \xc3\xaentreprins o alt\xc4\x83 ac\xc8\x9biune, de aceast\xc4\x83 dat\xc4\x83 \xc3\xaempotriva fostului aliat al lui Sergiu al IV-lea. anume ducele Ioan al V-lea de Gaeta. Principele de Capua a cucerit Gaeta, prelu\xc3\xaend titlul consular \xc8\x99i ducal al acesteia. Pentru toate acestea, Pandulf a fost numit de c\xc4\x83tre cronicarul Amato de Montecassino ca un fortissime lupe, "lupul din Abruzzi" sau "un om al faptelor \xc3\xaendr\xc4\x83zne\xc8\x9be"._NEWLINE_\xc3\x8en acela\xc8\x99i timp, noul conte de Salerno Guaimar al IV-lea, s-a hot\xc4\x83r\xc3\xaet s\xc4\x83 solicite at\xc3\xa2t pe \xc3\xaemp\xc4\x83ratul occidental, c\xc3\xa2t \xc8\x99i pe cel bizantin, s\xc4\x83 g\xc4\x83seasc\xc4\x83 o solu\xc8\x9bie pentru rezolvarea tuturor disputelor \xc8\x99i ne\xc3\xaen\xc8\x9belegerilor din Italia de sud. Dintre cei doi monarhi, doar Conrad al II-lea a dat curs invita\xc8\x9biei. Sosind la Troia (\xc3\xaen regiunea Foggia) \xc3\xaen 1038, el a ordonat lui Pandulf s\xc4\x83 restituie propriet\xc4\x83\xc8\x9bile luate de la m\xc4\x83n\xc4\x83stirea din Montecassino. Pandulf \xc8\x99i-a trimis propria so\xc8\x9bie \xc8\x99i pe propriul fiu \xc3\xaen fa\xc8\x9ba \xc3\xaemp\xc4\x83ratului, pentru a-i cere pacea, oferindu-i numeroase daruri confec\xc8\x9bionate din aur, precum \xc8\x99i un fiu \xc8\x99i o fiica drept ostateci. Conrad a acceptat oferta, \xc3\xaens\xc4\x83 fiul ostatec a sc\xc4\x83pat de sub escort\xc4\x83, iar Pandulf \xc3\xaensu\xc8\x99i a g\xc4\x83sit refugiu \xc3\xaen castelul s\xc4\x83u de la Sant\'Agata de\' Goti. Conrad a preluat controlul asupra Capuei, pe care i-a acordat-o lui Guaimar, al\xc4\x83turi de titlul princiar. Cu aceea\xc8\x99i ocazie, \xc3\xaemp\xc4\x83ratul german a recunoscut dependen\xc8\x9ba Aversei de comitatul de Salerno. \xc3\x8entre timp, Pandulf s-a deplasat la Constantinopol, c\xc4\x83ut\xc3\xa2nd protec\xc8\x9bia alia\xc8\x9bilor s\xc4\x83i greci. Cu toate acestea, \xc3\xaen condi\xc8\x9biile modific\xc4\x83rilor rapide de alian\xc8\x9be \xc8\x99i al jocurilor politice, el a fost \xc3\xaenchis \xc8\x99i de c\xc4\x83tre bizantini._NEWLINE_\xc3\x8en continuare, Guaimar a intrat \xc3\xaen conflict cu \xc3\xaemp\xc4\x83ratul bizantin Mihail al IV-lea, care, chiar \xc3\xaenainte de a muri, l-a eliberat pe Pandulf din captivitate. Pandulf a revenit \xc3\xaen Italia \xc3\xaen anul 1042. \xc3\x8en urm\xc4\x83torii cinci ani, el \xc8\x99i sus\xc8\x9bin\xc4\x83torii s\xc4\x83i nu au \xc3\xaencetat s\xc4\x83 constituie o amenin\xc8\x9bare pentru Guaimar. \xc3\x8en 1047, \xc3\xaemp\xc4\x83ratul romano-german Henric al III-lea, fiul lui Conrad, a cobor\xc3\xa2t \xc3\xaen sudul Italiei \xc8\x99i i-a f\xc4\x83cut pe conduc\xc4\x83torii normanzi Rainulf Drengot \xc8\x99i Tancred of Hauteville vasali direc\xc8\x9bi ai s\xc4\x83i, \xc3\xaent\xc4\x83rind astfel pozi\xc8\x9bia normanzilor \xc3\xaen defavoarea longobarzilor.'